United-Airlines-Flug 811

Am 24. Februar 1989 het d Frachttüre vom **United-Airlines-Flug 811** wäret em Flug la gah. Es isch zum ne explosive Druckabfall cho. Dür dä sy nüün Passagier inklusive ihrne Sitze us em Flugzüüg gsoge worden u umcho.

## Der Unfallhärgang
D Boeing 747-122 vo der United Airlines isch am 24. Februar 1989 vom Los Angeles us nach Honolulu gfloge. Vo dert us hätti der Flüüger nach Ouckländ, z Neuseeland wyter sölle. Ds Ziil vom Flüüger isch Sydney z Oustralie gsi. Ds Flugzüüg mit dem Kennzeiche N4713U het 337 Passagier, 15 Flugbegleiter u 3 Pilote a Bord gha.

Öppe 16 Minute nach em Abflug vo Honolulu nach Ouckländ, no wäret em Steigflug, in ere Höchi vo öppe 22.500 Fuess (6900 m) u öppe 108&nbsp;km (58 Seemeile) vo Honolulu e wäg, het sech di vorderi Frachtruumtüre sälber ufgmacht. Das het zum ne explosive Druckabfall im Flugzüügrumpf gfüehrt. D Frachttüre het’s du vollständig abgriissen u het e Teil vo der Rumpfverchleidig mit gno. Es het es Loch über der Frachttüre gä. Das Loch het e grössi vo öppe vier mal vierehalb Meter gha. Füüf Sitzreihe us der Bisnessklass sy dür e Druckabfall us em Flugzüüg gsoge worde. Uf dene Sitze sy nüün Passagier gsässe. Ei Flugbegleitere, wo i der Neechi vom Loch isch gstande, het sech bi däm Zwüschefall schwär verletzt.

Wäg em Druckabfall hei d Pilote e Notsinkflug ygleitet. I gringerer Höchi isch der Surstoff-Patizialdruck höcher u d Pilote u d Passagier bruuche de kei Surstoffmaske zum Schnufe. Dür e Druckabfall sy Teili vo der Türe im Triibwärch 3 glandet. Ds Triibwärch 3 isch du uusgfalle. Ds Triibwärch 4 het äbefalls schade gno u het sogar afa brönne. D Klappe sy ou beschädiget worde. Trotz de Schäde am Rumpf, Triibwärch u Klappe, sy d Pilote sicher uf em Flughafe z Honolulu glandet. Ds Flugzüüg het innerhalb vo 90 Sekunde chönne über d Notrutsche ewaquiert wärde. D Passagier sy derby nid no zuesätzlech verletzt worde.

## Ursach
Der Vorfall isch höchschtwahrschinlech dür ne falschi Verkabelig, verbunde mit e mene schlächte Verschlussmechanismus vo der Frachtluke usglöst worde. Zu dere Zyt het d 100er Version vo der 747 no kes Sichtfänschterli gha, wo bündig mit der Frachtluke hätti abgschlosse, so das d Bodecrew hätti chönne prüefe, öp der Bügel vo der Türe uf “Verschliesse” gstanden isch oder nid. Es het mehreri Mängel im Design gä: Me het der Verschlussmechanismus nid naach gnueg u vollständig chönne yluege. Zudäm het der Schaltchreis, wo d Stromversorgig für d Frachtluke greglet het, e defekt gha u het so wäret em Flug chönne uslöse u so d Frachtluke ufmache. D Frachtluke, wo nach usse gangen isch, isch so eifach ufgsprängt u vom Rumpf abtrennt worde. Da derby het d Frachttüre e Teil vo der Rumpfverchleidig mit sech grisse u dür das isch d Fluggaschtkabine in ere Höchi vo 22.500 Fuess em dört herrschende Luftdruck usgsetzt gsi.

## Ursachienermittlige
D neuseeländer Kevin u Susan Campbell, wo bim Unglück ihre Sohn der Lee Campbell verlore hei, hei Gäld gsammlet u d Bergig vo der Frachtluke zahlt. So het me am 26. Septämber u am 1. Oktober 1990 zwöi Teili vo der Frachttüre us em Pazifik chönne bärge.

D Campbells hei eigeti Nachforschigen agstellt um usezfinde, was der Grund für der explosiv Druckabfall isch gsi. Ihri Nachforschige hei ergäh, dass e Konstruktionsfähle am Verschlussmechanismus vo der Frachttüre isch vorgläge. Zwee späteri Vorfäll stütze d Hypothese vo de Campbells:

Im Jahr 1991 isch es erneut zum ne Zwüschefall cho, bi däm sech e Frachtluke vo nere Boeing 747 vo der United Airlines uf em New Yorker Flughafe JFK vo sälber ufta het. Es het e Sicherig use gjagt u ds Wartigspersonal isch grad uf der Suechi gsi nach em Grund derfür. Währet der Diagnose isch es zu nere unbeabsichtigte Uslösig vom Verschlussmechanismus für d Frachtluke cho. Dür das het sech d Luke sälber ufgmacht. D Sälbschtöffnig vo der Luke het zu ähnleche Schäde gfüehrt, wi d Schäde wo me a der Frachttüre vom Flug 811 fescht gstellt het.

E wyteri Störig an ere Frachtluke vo nere 747 vo der Pan Am z London-Heathrow, het der Härsteller Boeing derzue veralasst, alli Chunde um d Behäbig vo der Störig z bitte. D FAA het d Frischt bis der Mechanismus het müesse ustuscht sy uf 30 Tag verchürzt. Ursprünglech wär e Frischt vorgseh gsi wo’s de Fluggsellschafte ermüglechet hätti das bi der nächschte reguläre Wartig z mache.

## Untersuechigsergäbnis

Di US-amerikanischi Transportsicherheitsbehörde het ufgrund vo der Untersuechig wo si agstellt het, e dringendi Empfählig für alli im Dienscht befindleche Boeing 747-100 usegä. Der Verschlussmechanismus söll dür nid fählerhafti Verschlüss ersetzt wärde. E wyteri nid verbindlechi Empfählig het sech derfür usgsproche, alli Frachtluke wo nach usse ufgö, dür Luke z ersetze wo nach inne ufgö, so das der Kabinedruck d Frachttüre gäge Rahme drückt. Syt däm Vorfall het’s kei glychglagerete Unfall meh gä, mit ere Boeing 747-100.

## Nach em Unfall
Im Jahr 1989 het d Crew, vom Flug United-Airlines-Flug 811, e Uszeichnig vom United States Secretary of Transportation übercho. Ds Flugzüüg isch repariert worde u mit em Kennzeiche N4724U wieder regischtriert worde. 1990 isch das Flugzüüg du erneut i Dienscht gstellt worde. 1997 isch es a di gambischi Fluggsellschaft Air Dabia verchouft worde. Dert isch ds Flugzüüg under der Regischtrierig C5-FBS gfloge. Nach däm d Gsellschaft der Bertiib ygstellt het, isch ds Flugzüüg im Jahr 2000 uf em Plattsburgh International Airport yglageret u im Jahr 2004 z Plattsburgh, z New York usgschlachtet worde.

D United Airlines hei nach em Unglück zahlrychi Versüech underno, der Verluscht vo der Frachtluke R5 im Flugsimulator nachezstelle. Doch kei Besatzig isch nach em Verluscht vo der Luke i der Lag gsi, d 747 sicher z lande.

## Film u Fernseh
* Der Unfallhärgang isch i der Serii Mayday – Alarm im Cockpit, i der zwöite Folg vo der 1. Staffle verfilmt worde. Je nach Episodelischte isch es aber ou di erschti Folg vo der 1. Staffle. Der änglisch Titel lutet *Unlocking Disaster* (oder ou *Explosive Evidence*) uf Dütsch isch der Film under em Titel *Um Haaresbreite* erschiine.
* D TV-Serii *[[Akte X – Die unheimlichen Fälle des FBI|Akte X]]* het der Unfall ou dargstellt, het aber d Ursach uf Usserirdischi zrügg gfüehrt.
* Im Dokumentarfilm „Boeing 747 – Die Jumbo-Revolution“ (Im Original „747: The Jumbo Revolution“, GB/USA/NZ 2013) wird d Gschicht vo der Entwicklig u em Ysatz vo der 747 dargstellt, als eine vo de weniger Unfäll vo der 747 wird dä vom Flug 811 dargstellt.

## Verglychbari Zwüschefäll
* American-Airlines-Flug 96
* Turkish-Airlines-Flug 981

## Weblink

* Untersuchungsbericht der NTSB (AAR-92/02) (änglisch, PDF; 3,5 MB)
* Flugunfalldaten und -bericht im Aviation Safety Network
*Abschrift vom Cockpit Voice Recorders

## Quelle